P. Csáky, podpredseda vlády SR: (2004-05-14):
Na úvod by som chcel poďakovať všetkým, predovšetkým pánovi podpredsedovi vlády Lipšicovi, s ktorým sme viedli veľmi plodný dialóg, a myslím si, že výsledkom nášho dialógu je prijateľný návrh zákona, a taktiež všetkým z vás, ktorí ste vecne diskutovali a svojimi námetmi prispeli k skvalitneniu návrhu zákona v jednotlivých výboroch Národnej rady Slovenskej republiky. Osobne som mal možnosť hovoriť s mnohými z vás a som rád, že v deviatich výboroch bol vytvorený priestor na plodnú a konštruktívnu diskusiu v oblasti zásady rovnakého zaobchádzania a o dôsledku jej dodržiavania v každodennom živote občanov Slovenskej republiky. Skutočnosť, že náš dialóg bol profesionálny, ma len utvrdzuje v presvedčení, že vyše trojročná otvorená verejná diskusia o antidiskriminačnej legislatíve splnila svoju úlohu. Jej výsledkom je totiž nielen zvýšená úroveň vnímania zložitých otázok diskriminácie, ale aj vytvorený priestor, v rámci ktorého boli konsenzuálne urovnané všetky nezrovnalosti v rámci koncepcie antidiskriminačnej legislatívy. Aj vďaka tomu môžem len uvítať väčšinu pozmeňujúcich návrhov tak, ako boli prijaté jednotlivými výbormi a sú obsiahnuté v spoločnej správe výborov. Myslím si, že rozvíjajú kvalitu návrhu zákona, prispievajú k jednoznačnosti interpretácie jednotlivých paragrafov, a tým k lepšej vymožiteľnosti. Stotožňujem sa teda s názorom gestorského výboru, pričom upozorňujem na to, že k bodu 3 gestorský výbor neprijal stanovisko. Dovoľte mi teda, aby som si dovolil nesúhlasiť s obsahom pod bodom 3 v spoločnej správe výborov. Je to známa téma, o tom sa diskutovalo aj sa hlasovalo aj vo vláde. Myslím si, že pôvodne navrhované znenie § 6 ods. 1 návrhu zákona, na ktorom sa zhodla vláda Slovenskej republiky, ako aj 8 výborov Národnej rady, zabezpečuje jasnejšiu zrozumiteľnosť antidiskriminačného zákona ako právnej normy a zároveň zakotvuje rovnakú úroveň právnej ochrany pre všetkých. Dovoľte mi dotknúť sa ešte troch tém, ktoré sa objavili v rámci diskusie vo výboroch. Pani poslankyňa Mušková otvorila tému vo výbore pre vzdelanie, vedu, šport a mládež, kultúru a média, či niektoré časti tohto zákona sa nedajú zneužívať v niektorých prípadoch. Domnievam sa, že tá modelová situácia, ktorá bola načrtnutá pani poslankyňou, je trošku hypotetická. Dovolil som si dať vypracovať analýzu štyroch základných zákonov v tejto oblasti, to znamená Trestného zákona, zákona o výkone prác vo verejnom záujme, Zákonníka práce a taktiež školského zákona. Som naďalej presvedčený o tom, že tieto zákony v súčasnej forme dostatočným spôsobom dávajú garanciu na to, aby modelová situácia, že v oblasti školstva by ktokoľvek zneužíval tento zákon, nemohla nastať. Samozrejme, pani poslankyňa, ak naďalej máte pochybnosti o tejto problematike, som pripravený zriadiť medzirezortnú pracovnú komisiu, analyzovať situáciu a dať návrh pánovi kolegovi Froncovi na konkrétny krok. Rozhodne som toho názoru, že aj v prípade, že by sa dokázalo alebo preukázalo, že v určitých častiach by bolo potrebné prijať ďalšiu časť legislatívy, nepatrí to do tohto zákona, to znamená do antidiskriminačného zákona, ale do ďalších zákonov. Ďalším problémom bola kompetencia a možnosti Slovenského národného strediska pre ľudské práva, o nedostatočnom finančnom krytí ktorých hovorila pani poslankyňa Sabolová vo výbore pre ľudské práva, národnosti a postavenie žien. Chcem povedať, že túto pripomienku som považoval za dôležitú a opodstatnenú. Som rád, že dnes môžem konštatovať, že včera vláda Slovenskej republiky schválila uvoľnenie prostriedkov pre Slovenské národné stredisko pre ľudské práva vo výške zhruba 2,5 mil. Sk, takže je to navýšenie rozpočtu strediska v tomto roku o 44 %. Vláda zároveň uložila podpredsedovi vlády a ministrovi spravodlivosti, aby sa postaral o navýšenie finančných prostriedkov pre stredisko v štátnom rozpočte aj na rok 2005. Môj úrad je zároveň v poslednom štádiu v rokovaní s Európskou komisiou o projekte na podporu rozšírenia kapacít strediska v roku 2005 z prostriedkov Prechodného fondu Európskej únie. Aj na základe týchto skutočností pevne verím, že stredisko bude pripravené vykonávať kompetencie navrhované v rámci návrhu antidiskriminačného zákona a presadzovať tak dodržiavanie zásady rovnakého zaobchádzania. Chcem využiť aj túto príležitosť na vyslovenie uznania a vďaky pani poslankyni Sabolovej za jej prácu v pozícii predsedníčky Správnej rady Slovenského národného strediska pre ľudské práva. Po rokoch nečinnosti sa tak zo strediska opäť stáva inštitúcia aktívne prispievajúca k posilňovaniu a dodržiavaniu ľudských práv na Slovensku. Dovoľujem si ešte zareagovať na ďalší problém, ktorý bol nastolený taktiež pani poslankyňou Sabolovou vo výbore pre ľudské práva, národnosti a postavenie žien, a to na možné zastupovanie občanov Slovenskej republiky Slovenským národným strediskom pre ľudské práva pred súdmi. Nemôžem sa stotožniť v tomto prípade s názorom pani poslankyne, že tu môže ísť o konflikt záujmov, pretože stredisko takýto servis môže zabezpečovať len vtedy, keď už nevystupuje ako nestranný orgán, ale kompetencie strediska nestačili na odstránenie toho problému, ktorý vznikol, takže stredisko pred súdom už nie je nezávislé stredisko, ale orgán štátny, ktorý zastupuje v presne vymedzených možnostiach a v presne vymedzenom  režime toho občana Slovenskej republiky, ktorý sa domnieva, že jeho práva boli porušené v zmysle tohto zákona. Vážené panie poslankyne, ctení páni poslanci, som si plne vedomý toho, že pre niektorých poslancov Národnej rady Slovenskej republiky ide o citlivý návrh zákona. Myslím si ale, že nepísaným pravidlom demokracie je aj schopnosť empatie, to znamená schopnosť vžiť sa do situácie aj politického partnera. A v tejto súvislosti nech mi je dovolené opakovane zdôrazniť, že tento návrh zákona zakladá rovnakú úroveň ochrany pre každého občana Slovenskej republiky a v žiadnom prípade nemôže znamenať dôvod na také obavy, ktoré miestami boli medializované, to znamená, v žiadnom prípade nezakladá právny základ na registrované manželstvo a nezakladá právny základ ani na adopciu detí homosexuálnymi pármi. Ide o to, že zabezpečuje rovnakú úroveň ochrany pre každého obyvateľa, pre každého občana Slovenskej republiky a ochraňuje každého občana podľa môjho názoru a podľa názoru vlády Slovenskej republiky efektívnym spôsobom proti všetkým formám intolerancie. Vážené dámy, vážení páni, dovoľte mi ešte raz poďakovať za ústretovosť, s akou bol v Národnej rade prijatý tento návrh antidiskriminačného zákona a prerokovaný tento návrh. Dúfam a verím, že ako diskusia vo výboroch, tak aj nasledujúca diskusia v pléne prispeje k posilneniu efektívnej ochrany ľudských práv všetkých občanov Slovenskej republiky prostredníctvom tohto zákona. Ďakujem pekne za vašu pozornosť. Ďakujem, pán predseda.